Csehország már a 2005-ös versenyre is jelentkezett, de pénzügyi okok miatt nem indult. Végül a nagyobb európai országok közül utolsóként, 2007-ben csatlakozott a versenyhez, de nem túl sok sikerrel. Egyszer sem tudtak a döntőbe jutni. 2007-ben az elődöntőben mindössze egy ponttal egy egyedülálló huszonnyolcadik helyen végeztek. A következő évben kilenc ponttal az utolsó előtti helyen zártak, a magyar Csézy előtt, majd 2009-ben ismét az elődöntő utolsó helyén végeztek, ráadásul ekkor nulla ponttal. 2009 nyarán a cseh tévé programigazgatója bejelentette, hogy nem neveznek a 2010-es versenyre.